
20 martie 2008
ICR Londra: Comunicat de presă 

Război pe calea undelor la Londra 
  

Aici Radio Europa liberă! Pe 2 aprilie 2008, această propoziţie formidabilă, devenită emblemă a libertăţii, se va auzi la Londra. Responsabil este regizorul român Alexandru Solomon, al cărui recent film documentar Război pe calea undelor va avea premiera britanică la prestigiosul Barbican Centre, în cadrul Festivalului Internaţional de Film Documentar din Londra. Organizat de Asociaţiile Pocket Visions, London Book Review şi Reprezentanţa Parlamentului European în Marea Britanie, festivalul este sprijinit de Institutul Cultural Român din Londra, care i-a invitat la Barbican pe regizorul Alexandru Solomon, jurnalistul Nestor Rateş (fost director al secţiei române de la Europa liberă) şi criticul de film Adina Brădeanu.

Război pe calea undelor este o poveste unică  despre Radio Europa liberă, care a schimbat viaţa câtorva generaţii. 

“Am crescut cu această poveste - spune regizorul. În fiecare seară, într-o atmosferă conspirativă, tatăl meu asculta Radio Europa liberă, ca toata lumea. Pe măsură ce propaganda lui Ceauşescu se îndepărta tot mai tare de realitate, secţia română a Europei libere furniza – dincolo de ştiri – şi un dram de speranţă. Zilnic, în mii de case şi blocuri din toată ţara, milioane de oameni ascultau ca într-un ritual. Iar a doua zi, vorbele Europei libere erau pe buzele tuturor.” 

Război pe calea undelor analizează impactul pe care Europa liberă l-a avut asupra populaţiei României în timpul Războiului Rece şi, totodată, aduce împreună personaje care nu s-au întâlnit niciodată: ascultătorii, angajaţii Europei Libere, regimul comunist şi ucigaşii din solda lui. Filmul propune imagini acolo unde până acum nu erau decât voci. 

Regizorul Alexandru Solomon, jurnalistul Nestor Rateş şi criticul de film Adina Brădeanu vor susţine o sesiune de discuţii cu publicul, moderată de Martyn Bond de la Reprezentanţa Parlamentului European în Marea Britanie. 

Alexandru Solomon este cel mai cunoscut documentarist român, câştigător a numeroase premii: Premiul Festivalului de film istoric de la Pessac, Franţa; Marele Premiu la Mediawave, Ungaria; Premiul pentru valori sociale la Documenta, Madrid şi Premiul pentru cel mai bun regizor la Hungarian-Romanian Doc Festival. Filmele Marele jaf comunist şi Viaţă de câine de Alexandru Solomon au fost prezentate în 2007 la Voyages Festival la Cine lumiere şi în februarie 2008 la Eat Our Shorts Festival la British Film Institute, cu sprijinul Institutului Cultural Român din Londra. 

Pentru detalii vizitaţi: www.icr-london.co.uk 

